กลุ่มแบงก์ขึ้นยกแผง! SCB-KBANK-KKP นำทีม คาดนลท.ไล่เก็บหุ้นรับปันผลปี 63
กลุ่มแบงก์ขึ้นยกแผง! SCB-KBANK-KKP นำทีม คาดนลท.ไล่เก็บหุ้นรับปันผลปี 63
8 ก.พ. 2564

ผู้สื่อข่าวรายงานว่า ราคาหุ้นกลุ่มแบงก์ Iขึ้นยกแผง นำโดย SCB,KBANK,KKP ตามภาวะตลาดบวกแรง 15 จุด คาดนักลงทุนเข้าเก็บหุ้นแบงก์เนื่องจากพื้นฐานแกร่ง อีกทั้งเข้าทยอยสะสมเพื่อรอรับปันผลงวดปี 2563 ขณะที่ดัชนี SET ณ เวลา 11.43 น. ดัชนีฯอยู่ที่ระดับ 1,512.25 จุด บวก 15.64 จุด หรือ 1.04% ด้วยมูลค่าซื้อขาย 3.67 หมื่นล้านบาท

ด้านบริษัทหลักทรัพย์ เอเซีย พลัส จำกัด หรือ ASPS ประมาณการเงินปันผลของกลุ่มธนาคารพาณิชย์ประจำงวดปี 2563 ประกอบด้วย ธนาคารขนาดกลางและขนาดใหญ่ ได้แก่ BBL, KBANK, KTB, SCB, KKP, TISCO หลังประกาศงบปี 2563 และผ่านเกณฑ์ทดสอบภาวะวิกฤติ (Stress Test) แล้วทุกแบงก์
ทั้งนี้ ASPS คาดว่า BBL คาดจะจ่ายเงินปันผลงวดปี 2563 ที่ 2.50 บาทต่อหุ้น เทียบกับงวดปี 2562 ที่ 7.0 บาทต่อหุ้น,KBANK คาดจะจ่ายเงินปันผลงวดปี 2563 ที่ 2.0 บาทต่อหุ้น เทียบกับงวดปี 2562 ที่ 5.0 บาทต่อหุ้น,KTB คาดจะจ่ายเงินปันผลงวดปี 2563 ที่ 0.36 บาทต่อหุ้น เทียบกับงวดปี 2562 ที่ 0.75 บาทต่อหุ้น
ด้าน SCB จะจ่ายเงินปันผลงวดปี 2563 ที่ 2.40 บาทต่อหุ้น เทียบกับงวดปี 2562 ที่ 6.25 บาทต่อหุ้น, KKP คาดจะจ่ายเงินปันผลงวดปี 2563 ที่ 3.0 บาทต่อหุ้น เทียบกับงวดปี 2562 ที่ 4.25 บาทต่อหุ้น และคาดเป็นยีลด์สูงสุดของกลุ่มแบงก์ ส่วนTISCO จะจ่ายเงินปันผลงวดปี 2563 ที่ 3.8 บาทต่อหุ้น เทียบกับงวดปี 2562 ที่ 7.75 บาทต่อหุ้น